Råtevedblomsterfluer (Chalcosyrphus)

Chalcosyrphus jacobsoni
 Chalcosyrphus nemorum
 Chalcosyrphus nigripes
 Chalcosyrphus piger
 Chalcosyrphus valgus

Råtevedblomsterfluer (slekten Chalcosyrphus) er en gruppe av fluer som tilhører familien blomsterfluer (Syrphidae). Slekten omfatter ca. 110 kjente arter, fire av dem forekommer i Norge, men alle utenom én er svært sjeldne. De er knyttet til skog.

Utseende 
Middelsstore (8–15 mm), slanke blomsterfluer, grunnfargen svart, men ofte delvis røde eller gule. De ligner særlig på Xylota-artene, men skiller seg fra disse ved at de har lange hår på buken. Hodet er kort og bredt. Fasettøynene er nakne, og møtes i pannen hos hannene. Antennene sitter på et fremspring i pannen. Ansiktet er svart, litt uthulet under antennene, munnkanten litt fremskytende. Thorax er nesten kvadratisk med avrundede hjørner, mer eller mindre kledt med lys bestøvning, oftest med et par lyse lengdestriper i midten. Bakkroppen er avlang, mer eller mindre parallellsidig, sparsomt kledt med fine hår, gjerne med sølvfargede eller gule flekker, eller deler av bakkroppen kan være rød. Beina er ulikt fargede, baklårene kraftig fortykkede, bakleggene krumme. Vingene er klare eller med utydelige, brune flekker.

Levevis 
Fluene er knyttet til skog med et innslag av døde eller døende trær. Larvene utvikler seg trolig i råtten ved eller under bark, men biologien er lite kjent for de fleste av artene.

Utbredelse 
Slekten forekommer i den palearktiske sone og i Nord-Amerika.

Navnet 
De tre blomsterflue-slektene Chalcosyrphus, Brachypalpoides og Brachypalpus tilhører alle gruppen Xylotini. Som de fleste slekter og arter innenfor denne gruppen har de larver som utvikler seg i råtnede, myk ved, fra løv- og bartrær. Det er nok grunnen til at disse tre har fått norsk navn råtevedblomsterfluer i Artsdatabanken. De andre 12 nordiske slektene i samme gruppe, har navn som ikke henspiller på larvenes levevis.

Systematisk inndeling / nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Xylotini 
 slekten råtevedblomsterfluer, Chalcosyrphus Curran, 1925
 nordlig råtevedblomsterflue, Chalcosyrphus jacobsoni (Stackelberg, 1921) – forholdsvis liten, mørk art. Bare ett funn fra Finnmark i Norge.
 flekket råtevedblomsterflue,  Chalcosyrphus nemorum (Fabricius, 1805) – bakkroppen med to par gule flekker. Kysten av Østlandet og Sørlandet.
 Chalcosyrphus nigripes (Zetterstedt, 1838) – nordøstlig art, hittil ikke funnet i Norge
 rød fururåtevedblomsterflue, Chalcosyrphus piger (Fabricius, 1794) – bakkroppen for det meste rød, Østlandet og Sørlandet, også funnet i Møre og Romsdal, sjelden
 rødbeint råtevedblomsterflue, Chalcosyrphus valgus (Gmelin, 1790) – stor, slank svart art med røde baklår. Sør-Norge samt i nord-Troms og Finnmark. Eneste norske art som ikke er spesielt sjelden.

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website 
 Norsk Entomologisk forening – for deg som vil lære mer om insekter.
 Bildegalleri over nordamerikanske arter

Blomsterfluer